ผมและภรรยาได้เข้าพักที่ห้องพักของคุณGhizlane และคุณ Hafsa ตามคำแนะนำของลูกซึ่งลูกบอกว่าเป็นสถานที่ปลอดภัย ห้องพักกว้าง สบาย อยู่ในทำเลที่ดี ซึ่งก็เป็นเช่นนั้นจริงๆครับ ผมและภรรยาประทับใจตั้งแต่แรกเห็น ห้องพักนี้ดีเยี่ยมครับ ประกอบด้วยห้องนั่งเล่น ห้องนอนและห้องครัว ประตูหน้าต่างแข็งแรงมาก คุณGhizlane & คุณ Hafsa และคุณน้าได้เตรียมของกินของใช้ไว้ให้มากมายมีขนมปัง เค้ก ชา กาแฟ มูสลี คอร์นเฟลก แยม นมหลายลิตร น้ำดื่ม น้ำแร่ จำนวนมาก และอื่นๆมากมาย ในครัวมีเตาหุงต้ม เครื่องปิ้งขนมปัง เครื่องต้มกาแฟ กาต้มน้ำ ตู้เย็นและเครื่องซักผ้า ตลอดจนจานชาม ช้อน หม้อ กระทะ มีผ้าเช็ดจาน ผ้าเช็ดมือ ทิชชู่มากมายครับ
ห้องนั่งเล่นมีโซฟาตัวใหญ่มากสำหรับนั่งเล่น นอนเล่นดูที่วี สบายมากครับ
ในห้องนอนมีเตียงที่นุ่มสบาย มีตู้เสื้อผ้าซึ่งมีหมอน ผ้าห่ม ผ้าปูที่นอน ปลอกหมอนให้เปลี่ยนได้ตามต้องการ
ห้องน้ำอุ่นสบายมีผ้าเช็ดตัวหลายผืน
ผ้าเช็ดมือ สบู่ แชมพู น้ำอุ่น ไดร์เป่าผม และมีทิชชู่จำนวนมาก
ทุกห้องมีฮีทเตอร์ รวมทั้งในห้องน้ำ เข้าใจว่ามีฮีทเตอร์กลางด้วยเพราะไม่ว่าจะเข้าห้องมาครั้งใด ห้องก็อุ่นสบายเสมอ
ที่นี่สะอาดมาก ที่ชอบมากก็คือเครื่องซักผ้าพร้อมน้ำยาซักผ้าและราวตากผ้า เพราะทำให้ไม่ต้องนำเสื้อผ้ามามากในครั้งต่อๆไป
ที่เขียนถึงรายละเอียดเพื่อผู้มาพักคนต่อไปจะได้ไม่ต้องนำของมามากเหมือนครอบครัวของผมครับ เรานำรองเท้าสวมในบ้าน ไม้หนีบผ้า
ผ้าเช็ดมือ ผ้าเช็ดตัว ขนม และอื่นๆมาจากเมืองไทยด้วยซึ่งทำให้มีปัญหาในการจัดกระเป๋า
นอกจากนี้ในตู้เก็บของยังมีเตารีดพร้อมที่รองรีดผ้า มีเครื่องดูดฝุ่น แต่เนื่องจากเราไม่เคยใช้เครื่องดูดฝุ่นแบบนี้ จึงไม่ได้ดูดฝุ่นให้ครับ
ที่พักตั้งอยู่ในทำเลที่ดีมากครับ ใกล้คาร์ฟูร์ ร้านซักรีด ธนาคาร ร้านอาหารฝรั่งเศสที่ทำอาหารประเภทปลาย่างอร่อยมาก ชื่อร้าน La chope เราไปทานเมนูปลาแทบทุกวัน ใกล้ๆกันมีร้านช็อกโกแลตและร้านเบเกอรี่ที่อร่อยมาก เราทานครัวซองต์อร่อยๆที่ร้านนี้แทบทุกวัน ร้านอยู่ใกล้ทางลงเมโทรนะครับ
ที่นี่มีรถเมล์ต้นสายสาย 92 ที่เรามักจะนั่งไปยังสถานที่ต่างๆสลับกับ เมโทรเสมอๆ ส่วนแท็กซี่จะโทรเรียกแท็กซี่ G 7 เสมอๆตามที่ลูกแนะนำครับ
ปารีสเป็นเมืองที่สวยงาม มีประวัติศาสตร์ ศิลปะและวิถีชีวิตที่น่าสนใจและเราชอบ ฤดูหนาวของฝรั่งเศส จะกลับมาเยือนและพัก ณที่พักแห่งนี้อีก
ขอบคุณAirbnbที่เป็นสื่อกลางให้ได้ค้นพบที่พักแห่งนี้ ขอบคุณคุณ Ghizlane& คุณHafsa และคุณน้าครับ
ไตรเทพและครอบครัว